Ο **Σουλεϊμάν Ντεμολάρι** (αλβανικά: *Sulejman Demollari*, Τίρανα, 15 Μαΐου 1964) είναι Αλβανός πρώην διεθνής ποδοσφαιριστής που αγωνιζόταν ως επιθετικός μέσος και δεύτερος επιθετικός. Κατά τη διάρκεια της καριέρας έπαιξε επί σειρά ετών σε συλλόγους του εξωτερικού και μνημονεύεται ως ένας από τους κορυφαίους Αλβανούς ποδοσφαιριστές, καθώς και ένας από τους καλύτερους ξένους που αγωνίστηκαν στο Ρουμανικό Πρωτάθλημα. Μετά την αποχώρησή του από την ενεργό δράση ασχολήθηκε με την προπονητική.

Ποδοσφαιρική καριέρα
--------------------

Γεννήθηκε στις 15 Μαΐου του 1964 στα Τίρανα και ήρθε για πρώτη φορά σε επαφή με το άθλημα στη σχολή ποδοσφαίρου *Alqi Kondi*. Εκεί προσέλκυσε το ενδιαφέρον της Ντιναμό Τιράνων, η οποία τον ενέταξε σε ηλικία 15 ετών στα τμήματα υποδομής της. Το 1981 προωθήθηκε στην ανδρική ομάδα στην οποία παρέμεινε μέχρι το 1991. Εξελίχθηκε σε ηγετική φυσιογνωμία της Ντιναμό και κατά τη διάρκεια της θητείας του σε αυτή κατέκτησε δύο πρωταθλήματα και ισάριθμα κύπελλα, κάνοντας το νταμπλ για τη σεζόν 1989/90. Εκείνη τη χρονιά σημείωσε 14 τέρματα σε 33 αναμετρήσεις για το πρωτάθλημα.

Μετά την πτώση του κομμουνιστικού καθεστώτος ο Ντεμολάρι κατέφυγε όπως και άλλοι Αλβανοί ποδοσφαιριστές στην Ελλάδα, προσελκύοντας το ενδιαφέρον του Παναθηναϊκού προτού καταλήξει στη Ντιναμό Βουκουρεστίου. Κατά την πρώτη του χρονιά στον ρουμανικό σύλλογο πέτυχε δύο γκολ στο ντεμπούτο του, καθώς και άλλα κρίσιμα τέρματα, αναδεικνυόμενος δεύτερος σκόρερ του πρωταθλήματος με 18 γκολ (πίσω μόνο από τον συμπαίκτη του Γκάμπορ Γκερστενμάιερ) και συμβάλλοντας καθοριστικά στην κατάκτηση του τίτλου. Στη Ντιναμό αγωνίστηκε μέχρι τα μέσα της σεζόν 1994/95, έχοντας 36 τέρματα σε 100 αγώνες πρωταθλήματος. Ακολούθησε ένα σύντομο πέρασμα από το Ελληνικό Πρωτάθλημα με τη φανέλα του Πανιωνίου, στον οποίο μεταπήδησε τον Δεκέμβριο του 1994. Στους «κυανέρυθρους» μέτρησε 24 συμμετοχές για το πρωτάθλημα (19 την πρώτη σεζόν και 5 την επόμενη) σκοράροντας μια φορά. Ακολούθως αγωνίστηκε στην ουγγρική Γκιόρι ΕΤΟ, όπου ολοκλήρωσε την ποδοσφαιρική του καριέρα.

### Εθνική ομάδα

Ο Ντεμολάρι υπήρξε διεθνής με την Εθνική Αλβανίας μετρώντας συνολικά 45 συμμετοχές από το 1983 μέχρι και το 1995 και σκοράροντας μια φορά, τον Απρίλιο του 1993 στην ήττα με 3-1 από τη Λιθουανία για τα προκριματικά του Παγκοσμίου Κυπέλλου. Ακόμη ήταν ο ηγέτης της Εθνικής Ελπίδων που προκρίθηκε στην προημιτελική φάση του Ευρωπαϊκού Πρωταθλήματος του 1984.

Υστεροφημία
-----------

Ο Ντεμολάρι αναφέρεται ως ένας από τους καλύτερους Αλβανούς ποδοσφαιριστές όλων των εποχών. Ακόμη αναγνωρίζεται ως ένας από τους κορυφαίους ξένους ποδοσφαιριστές που πέρασαν από τη Ρουμανία.

Προπονητική καριέρα
-------------------

Τον Ιούλιο του 2001, ο Ντεμολάρι ανέλαβε τη θέση του ομοσπονδιακού τεχνικού της Εθνικής Αλβανίας, ωστόσο απολύθηκε τον Απρίλιο του 2002 μετά από μια σειρά ανεπιτυχών αποτελεσμάτων και την ήττα σε φιλική αναμέτρηση από την Ανδόρα. Αργότερα διετέλεσε προπονητής των Λούσνια (δις), Σκουμπίνι και Ντιναμό Τιράνων, ενώ από το 2009 μέχρι το 2011 ήταν προπονητής της Εθνικής Παίδων της Αλβανίας.

Παραπομπές
----------

1. 1 2 3 4 5  «SPECIALE/ Demollari, "Platinia i proletariatit"». *panorama.com.al* (στα Αλβανικά). Panorama. 7 Μαΐου 2021. Ανακτήθηκε στις 9 Μαΐου 2021.
2. 1 2 3 4 5 6  «Demollari, Sulejman». *national-football-teams.com* (στα Αγγλικά). National Football Teams. Ανακτήθηκε στις 9 Μαΐου 2021.
3. ↑  «Topscorers of Divizia A». *romaniansoccer.ro* (στα Αγγλικά). Romanian Soccer. Ανακτήθηκε στις 9 Μαΐου 2021.
4. ↑  Mastrogiannopoulos, Alexander (26 Απριλίου 2003). «Greece 1994/95». *rsssf.com* (στα Αγγλικά). Rec.Sport.Soccer Statistics Foundation. Ανακτήθηκε στις 9 Μαΐου 2021.
5. ↑  Mastrogiannopoulos, Alexander (26 Απριλίου 2003). «Greece 1995/96». *rsssf.com* (στα Αγγλικά). Rec.Sport.Soccer Statistics Foundation. Ανακτήθηκε στις 9 Μαΐου 2021.
6. ↑  Muresanu, Catalin (20 Νοεμβρίου 2020). «Arbitrii români l-au găsit pe Demollari! Ce mai face fostul star al lui Dinamo. „Am rămas impresionat!" SPECIAL». *prosport.ro* (στα Ρουμανικά). PRO SPORT. Ανακτήθηκε στις 9 Μαΐου 2021.
7. ↑  MacDonald, Kenny (10 Σεπτεμβρίου 2018). «A TO Z Rudi Vata on hypnotised Celtic pal that shouted 'I love Rangers' on crazy Christmas night out, Ibrox new boy Eros Grezda and meeting Diego Maradona». *thescottishsun.co.uk* (στα Αγγλικά). The Scottish Sun. Ανακτήθηκε στις 9 Μαΐου 2021.
8. ↑  «10TH ANNIVERARY OF JONATHAN CENTER, AFA OFFERS SUPPORT FOR THE CHILDREN WITH DOWN SYNDROME». *fshf.org*. Federata Shqiptare e Futbollit. 4 Δεκεμβρίου 2018. Ανακτήθηκε στις 9 Μαΐου 2021.
9. ↑  Savin, Bogdan (16 Αυγούστου 2019). «EXCLUSIV | Declarație cutremurătoare a lui Demollari, după moartea lui Florin Halagian». *prosport.ro* (στα Ρουμανικά). PRO SPORT. Ανακτήθηκε στις 9 Μαΐου 2021.
10. ↑  «VIDEO EXCLUSIV Legendarul Demollari deplânge situația de la Dinamo: "Nu mai este o legendă"». *digisport.ro* (στα Ρουμανικά). DIGIsport. 16 Αυγούστου 2019. Ανακτήθηκε στις 9 Μαΐου 2021.
11. 1 2  «Demollari dismissed by Albania». *uefa.com* (στα Αγγλικά). UEFA. 18 Απριλίου 2002. Ανακτήθηκε στις 9 Μαΐου 2021.
12. ↑  «Τέλος ο Ντεμολάρι». *flash.gr*. Flash. 18 Απριλίου 2002. Ανακτήθηκε στις 9 Μαΐου 2021.
13. ↑  Pandovski, Fatjon (26 Ιανουαρίου 2006). «New year, old problem in Albania». *uefa.com* (στα Αγγλικά). UEFA. Ανακτήθηκε στις 9 Μαΐου 2021.

Εξωτερικοί σύνδεσμοι
--------------------

* Σουλεϊμάν Ντεμολάρι στην ιστοσελίδα National-Football-Teams.com


|  |  |
| --- | --- |
| 

|  |
| --- |
| * Πύλη:Βιογραφίες
* Πύλη:Αθλητισμός
* Πύλη:Ποδόσφαιρο
 |

 |